ΓΡΑΠΤΗ ΕΡΩΤΗΣΗ P-3720/98

υποβολή: Marie-Thérèse Hermange (UPE) προς την Επιτροπή

(24 Νοεμβρίου 1998)

Θέμα: Προστασία της παιδικής ηλικίας και της οικογένειας

Το ξεπάγωμα της θέσης του προϋπολογισμού B3-4108 (η οποία αφορά τις δράσεις υπέρ της οικογένειας και των παιδιών) μέσω της διοργανικής συμφωνίας δεν επιτεύχθη δυστυχώς χωρίς κάποιες αλλοιώσεις.

1. Αναγνωρίζει η Επιτροπή ότι η προστασία της παιδικής ηλικίας και της οικογένειας αποτελεί πολιτική προτεραιότητα της Ευρωπαϊκής Ένωσης, η οποία πολλάκις έχει επιβεβαιωθεί από Ευρωπαϊκό Κοινοβούλιο;

2. Μπορεί η Επιτροπή να επιβεβαιώσει ή να διαψεύσει την έλλειψη ιδιαίτερης προθυμίας εκ μέρους της ΓΔ V όσον αφορά την υπεράσπιση αυτής της θέσης του προϋπολογισμού κατά τις διοργανικές διαπραγματεύσεις;

3. Επιβεβαιώνει η Επιτροπή το γεγονός ότι η πλειοψηφία των πιστώσεων του προϋπολογισμού της εν λόγω θέσης θα διατίθενται στο εξής για δημογραφικές μελέτες; Μπορεί, επιπλέον, να εκθέσει αναλυτικά τις δράσεις που χρηματοδοτούνται με τον προϋπολογισμό του 1998 καθώς και τις δράσεις που θα μπορούν να χρηματοδοτηθούν με τον προϋπολογισμό του 1999;

4. Μπορεί η Επιτροπή να αναφερθεί στον τρόπο με τον οποίο προτίθεται να συνεχίζει να υποστηρίζει οικονομικά -και εις το δηνεκές- το ευρωπαϊκό παρατηρητήριο των εθνικών οικογενειακών πολιτικών καθώς και τις Μη Κυβερνητικές Οργανώσεις (ΜΚΟ) για την οικογένεια, οι οποίες συνδιαλέγονται μαζί της;

5. Ενόψει αυτής της κατάστασης, δεν εκτιμά η Επιτροπή ότι είναι επείγον και απολύτως απαραίτητο να επανενεργοποιηθεί η διυπηρεσιακή ομάδας για τα ζητήματα που αφορούν τα παιδιά;

Απάντηση του κ. Flynn εξ ονόματος της Επιτροπής

(11 Ιανουαρίου 1999)

Οι πολιτικές σχετικά με την οικογένεια υπόκεινται στην αρμοδιότητα των κρατών μελών. Ύστερα από τα συμπεράσματα του Συμβουλίου "Απασχόληση-Κοινωνικές Υποθέσεις" της 29ης Σεπτεμβρίου 1989 η Επιτροπή ευνοεί την ανταλλαγή πληροφοριών και ορθών πρακτικών σε θέματα κοινού ενδιαφέροντος όσον αφορά την πολιτική σχετικά με την οικογένεια και σχετικά με δημογραφικά θέματα.

Εξάλλου, η συμβολή στη συμφιλίωση των επαγγελματικών και οικογενειακών υποχρεώσεων αποτελεί μέρος των στόχων του τέταρτου μεσοπρόθεσμου προγράμματος κοινοτικής δράσης για την ισότητα των ευκαιριών γυναικών και ανδρών (1996-2000) και αποτελεί επίσης απαραίτητο στοιχείο του τέταρτου άξονα των κατευθυντήριων γραμμών για την απασχόληση (ενίσχυση της ισότητας των ευκαιριών ανδρών και γυναικών).

Τον Ιούνιο του 1998, ύστερα από την απόφαση του Ευρωπαϊκού Δικαστηρίου C-106/96, η Επιτροπή αποφάσισε σύμφωνα με το ρόλο της του θεματοφύλακα των συνθηκών, να αναστείλει την εκτέλεση κονδυλίων του προϋπολογισμού που στερούνταν νομικής βάσης και να προχωρήσει σε μια εμπεριστατωμένη εξέταση των συνθηκών της ενδεχόμενης εφαρμογής τους. Η γραμμή B3-4108"μέτρα υπέρ της οικογένειας και των παιδιών", αποτέλεσε μαζί με άλλες αντικείμενο της μελέτης αυτής. Ύστερα από την εξέταση αυτή και σύμφωνα με την διοργανική συμφωνία συμφωνήθηκε ότι μόνον οι δραστηριότητες που συνδέονται με τη δημογραφία και που προβλέπονται στο άρθρο 7 της συμφωνίας για την κοινωνική πολιτική μπορούν να χρηματοδοτούνται.

Το 1998 για τη γραμμή B3-4108 δεσμεύτηκαν σχεδόν 1,9 εκατομμύρια [fmxeuro]. Το ποσόν αυτό περιλαμβάνει τις δαπάνες του Ευρωπαϊκού Παρατηρητηρίου για τις Εθνικές Πολιτικές για την Οικογένεια, επιχορηγήσεις για σχέδια οι φάκελοι των οποίων είχαν υποβληθεί πριν από τον Ιούνιο του 1998 καθώς και ενέργειες που συνδέονται με τη δημογραφία. Εξάλλου, 800 000 [fmxeuro] μεταφέρθηκαν στη γραμμή B3-4109 για την ενίσχυση των μέσων χρηματοδότησης προγραμμάτων στον τομέα της βιαιοπραγίας κατά των παιδιών.

Μια σύμβαση παροχής υπηρεσιών μονοετούς διάρκειας συνήφθη το 1998 με το Αυστριακό Ίδρυμα για την Οικογένεια (ΦIF) που εξασφαλίζει το συντονισμό με το Ευρωπαϊκό παρατηρητήριο για τις Εθνικές Πολιτικές για την Οικογένεια. Η σύμβαση είναι ανανεώσιμη πέντε φορές εάν τα διαθέσιμα κονδύλια επιτρέπουν την ανανέωση αυτή και υπό τον όρο ότι τα αποτελέσματα της λειτουργίας του το δικαιολογούν.

Η γραμμή του προϋπολογισμού B3-4108 δεν επιτρέπει τη χρηματοδότηση της τρέχουσας λειτουργίας των ΜΚΟ για την οικογένεια. Ωστόσο αυτές μπορούν να ζητήσουν, όπως και άλλες ΜΚΟ, κοινοτική υποστήριξη με βάση συγκεκριμένα σχέδια που ικανοποιούν τα κριτήρια επιλεξιμότητας και προτεραιότητας που έχουν οριστεί για την εφαρμογή διάφορων γραμμών του προϋπολογισμού.